作者:薛能
標題:桃花
內容:香色自天種，千年豈易逢。開齊全未落，繁極欲相重。冷濕朝如淡，晴幹午更濃。風光新社燕，時節舊春農。籬落欹臨竹，亭臺盛間松。亂緣堪羨蟻，深入不如蜂。有影宜暄煦，無言自冶容。洞連非俗世，溪靜接仙蹤。子熟河應變，根盤土已封。西王潛愛惜，東朔盜過從。醉席眠英好，題詩戀景慵。芳菲聊一望，何必在臨邛。